Aruba isch eini vo de drei ABC-Insle, wo Deil vo de Chliinen Antille in dr südlige Karibik si, 25 Kilometer nördlig vo Venezuela. Si isch näbe de Insle Curaçao, St. Maarten und de Niiderlande (wo us de eigentlige Niiderlande in Europa, Bonaire, Sint Eustatius und Saba in dr Karibik bestoht) eine vo de vier gliichberächtigte Deil vom Königriich vo de Niiderlande. Wie die andere Landesdeil het au Aruba en eigeni Verfassig und Regierig. D Insle gniesst vollkommeni inneri Autonomii.